《三水公馆与邓大理何蒙谢三孝廉夜谭祝明府送酒至》
明代·黎崇敕

此夜成良会，高歌海月间。近城惟一驿，隔水有千山。

地主虽多兴，吾生且未閒。送来桑落酒，容易醉愁颜。

作者简介：黎崇敕，字铭之，后改名崇勋，字纶阁。番禺人。明神宗万历十九年（一五九一）举人。有经济才，会征钦州瑶，中丞戴耀署崇敕赞画军务，甚器重之。然性亢爽，不乐下人，为忌者所中，几不免。归筑文水居读书以终。有《文水居集》。清温汝能《粤东诗海》卷四一、清道光《广东通志》卷七五有传。